A BIZOTTSÁG HATÁROZATA
(2005. szeptember 15.)
a 2004-es és a 2005-ös franciaországi kéknyelv-betegség elleni vakcinázás keretében a Közösség által nyújtott pénzügyi hozzájárulásról
(az értesítés a C(2005) 3445. számú dokumentummal történt)
(Csak a francia szöveg hiteles.)
(2005/659/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a kéknyelv-betegség elleni védekezésre és felszámolására vonatkozó külön rendelkezések megállapításáról szóló, 2000. november 20-i 2000/75/EK tanácsi irányelvre (1) és különösen annak 9. cikke (2) bekezdésére,
tekintettel az állat-egészségügyi kiadásokról szóló, 1990. június 26-i 90/424/EGK tanácsi határozatra (2) és különösen annak 3. cikke (3) és (4) bekezdésére és (5) bekezdésének második francia bekezdésére,
mivel:
(1)
2000 óta kéknyelvbetegség-kitörések jelentek meg Franciaországban és különösen Korzikán.
(2)
2004. szeptember 13-án Franciaország újabb korzikai kéknyelvbetegség-kitöréseket jelentett be. A 2-es, 4-es és 16-os szerotípus jelenlétét erősítették meg.
(3)
A kéknyelvbetegség-kitörések a közösségi állatállományra nézve komoly veszélyt jelentenek.
(4)
A Bizottság különböző határozatokat fogadott el - többek között a legutóbb a kéknyelv-betegséggel kapcsolatos védő- és megfigyelő körzetekről, illetve az e körzetekből vagy e körzeteken keresztül történő szállításokra alkalmazandó feltételekről szóló 2005. május 23-i 2005/393/EK határozat (3) - a megfigyelő körzetek és védőkörzetek, valamint annak meghatározása érdekében, hogy az e körzetekből történő szállítások esetében az állatoknak milyen feltételeknek kell megfelelniük.
(5)
Mivel a szóban forgó betegség átvitelére kizárólag a „szúnyogok” képesek, a 90/424/EGK határozat 3. cikkének (2) bekezdésében előírt intézkedések közül csak azok helytállóak, amelyek célja vagy az állatok kórokozó-átvivők támadása elleni védelme (rovarölő szeres kezelés, az állatok kihajtása a kórokozó-átvivők alacsony aktivitásának idején), vagy pedig a járvány állatok mozgása által okozott terjedésének megelőzése (2005/393/EK határozat). A fogékony állatfajok egyedeinek levágása csak abban az esetben helytálló, ha az állatok klinikai értelemben véve fertőzöttek.
(6)
Mivel a vírus terjedése nem szűnt meg, és a vakcina csak egyéves időtartamra nyújt védelmet, a kéknyelv-betegség elleni vakcinázást a járvány terjedésének megállítása érdekében minden évben meg kell ismételni. A betegséggel kapcsolatos fejlemények miatt vakcinázási kampányt kell indítani a kitörések körül létrehozott védőkörzetekben.
(7)
A már elfogadott intézkedések mellett a vakcinázás lehetővé teszi:
a)
a juhok elhullási arányának csökkentését;
b)
valamint a szarvasmarhafélék virémiájának megelőzését, lehetővé téve így ennek az állatfajnak a korlátozás alá eső területekről kiinduló szállítását.
(8)
Franciaország a jelenleg rendelkezésre álló új inaktivált vakcina (2-es szerotípus) használatára épülő vakcinázási tervet nyújtott be.
(9)
2004. november 23-án Franciaország a betegség elleni vakcinázás során felmerült költségek visszatérítésére vonatkozó kérelmet nyújtott be. A rendelkezésre álló információk szerint körülbelül 300 000 adag inaktivált 2-es szerotípusú vakcinát vásároltak.
(10)
A közösségi pénzügyi hozzájárulás a vakcina beszerzési költségeinek 100 %-ára és a vakcinázás végrehajtásával kapcsolatban felmerülő költségek 50 %-ára terjed ki. A Bizottság által elvégezendő ellenőrzéseket megelőzően meg kell határozni a közösségi pénzügyi támogatás kifizetése első részletének összegét.
(11)
A közös agrárpolitika finanszírozásáról szóló, 1999. május 17-i 1258/1999/EK tanácsi rendelet (4) 3. cikkének (2) bekezdése értelmében a közösségi szabályoknak megfelelően vállalt állat- és növény-egészségügyi intézkedéseket az Európai Mezőgazdasági Orientációs és Garanciaalap Garanciarészlege finanszírozza. Az említett fellépések pénzügyi ellenőrzése az említett rendelet 8. és 9. cikkének hatálya alá tartozik.
(12)
A közösségi pénzügyi támogatás kifizetésének feltétele, hogy a tervezett intézkedéseket valóban végrehajtották, és hogy a hatóságok a meghatározott határidőn belül minden szükséges tájékoztatást megadnak.
(13)
A francia hatóságok a 90/424/EGK tanácsi határozat 3. cikkében előírt intézkedések tekintetében teljes mértékben eleget tettek technikai és adminisztratív kötelezettségeiknek.
(14)
Az ebben a határozatban foglalt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A vakcinázási kampány jóváhagyása
A kéknyelv-betegség ellen Franciaország által Korzikán a 2005/393/EK határozat I. mellékletében felsorolt körzetekben végrehajtott vakcinázási kampányt jóváhagyják.
2. cikk
Közösségi pénzügyi támogatás odaítélése Franciaországnak
A 2004-ben és 2005 első félévében a kéknyelv-betegség elleni küzdelem céljából Franciaország a kéknyelv-betegség ellen Korzikán végrehajtott vakcinázásra a következők szerinti közösségi pénzügyi hozzájárulásban részesülhet:
-
a 300 000 adag inaktivált 2-es szerotípusú vakcina vásárlása költségeinek 100 %-a (HÉA kivételével),
-
a kifejezetten a vakcinázás során alkalmazott személyzet bérének és tiszteletdíjának kifizetése kapcsán felmerült költségek, valamint a vakcinázás végrehajtásával kapcsolatban közvetlenül felmerült költségek (HÉA kivételével) 50 %-a (fogyóeszközök és kis felszerelési tárgyak).
3. cikk
Fogalommeghatározás
E határozatra a következő fogalommeghatározás alkalmazandó:
„elfogadható kifizetések”: felszerelés vagy szolgáltatás vásárlására fordított kifizetések a vakcinázási kampányt megelőzően hatályban lévő piaci árakkal összehasonlítva arányos áron.
4. cikk
A pénzügyi támogatás kifizetésének részletes szabályai
(1) A 7. cikkben említett esetleges ellenőrzések eredményétől függően a 2. cikkben említett közösségi pénzügyi támogatás címén első részletként 150 000 eurót folyósítanak a Franciaország által az állatok vakcinázásával kapcsolatban benyújtott igazoló dokumentumok alapján.
(2) A 2. cikkben említett közösségi pénzügyi támogatás fennmaradó részét egy későbbi, a 90/424/EGK határozat 41. cikkében meghatározott eljárással összhangban elfogadott határozatban állapítják meg.
5. cikk
Közösségi pénzügyi támogatásra jogosult kiadások
A 2. cikkben említett közösségi pénzügyi hozzájárulás csak az elfogadható és indokolt, a 2. cikkben említett engedélyezett költségekkel kapcsolatos kifizetésekre vonatkozik.
6. cikk
A támogatás folyósításának feltételei és az igazoló dokumentumok
(1) A 2. cikkben említett közösségi pénzügyi hozzájárulást a következők alapján fizetik ki:
a)
a melléklettel összhangban és a (2) bekezdésben meghatározott határidőn belül benyújtott kérelem;
b)
a 2. cikkben említett költségekkel kapcsolatos igazoló dokumentumok, beleértve egy járványügyi jelentést azon gazdaságok mindegyikéről, amelyekben az állatokat vakcinázták;
c)
a 7. cikkben említettek szerint a Bizottság által végzett helyszíni vizsgálatok eredményei.
A fenti b) pontban említett dokumentumokat a Bizottság által végezendő helyszíni ellenőrzésekhez rendelkezésre kell bocsátani.
(2) Az (1) bekezdés a) pontjában említett kérelmet a mellékletnek megfelelően számítógépes adatállomány formájában kell benyújtani az e határozatról szóló értesítést követő hatvan naptári napon belül. Az említett határidő be nem tartása esetén a közösségi pénzügyi hozzájárulás mértéke a határidő letelte után havonta 25 %-kal csökken.
7. cikk
A Bizottság által végzett helyszíni vizsgálatok
A Bizottság az illetékes francia hatóságokkal együttműködésben az 1. cikkben említett intézkedések végrehajtásával és a vonatkozó költségekkel kapcsolatos helyszíni ellenőrzéseket végezhet.
8. cikk
Címzett
E határozat címzettje a Francia Köztársaság.
Kelt Brüsszelben, 2005. szeptember 15-én.